እንካ ሃባ ኢትዮጵያ፣ ግብጽን ሱዳንን ብመግለጺታት ኢትዮጵያ ብወገና፡ እቲ ግድብ ንዝወጠነቶ ቁጠባዊ ልምዓትን፡ ምዕባይ ሓይሊ ኤለክትሪክን ወሳኒ ምዃኑ’ያ ትምጉት። “ኢትዮጵያ ነቲ ግድብ ማይ እንተ ዘይመሊኣቶ፡ ከተዕንዎ ተሰማሚዓ ኣላ ማለት’ዩ” ክብል ቀዳማይ ሚኒስተር ኣብዪ ኣሕመድ ኣብዚ ወርሒ ኣብ ፓርላማ ኣብ ዝሃቦ መግለጺ ተዛሪቡ ነይሩ። ትማሊ ረቡዕ፡ መንግስታዊ ሜድያ ኢትዮጵያ፡ ነቲ ኣቐዲሙ ዝሃቦ፡ እቲ ግድብ ምምላእ ከምዝጀመረ ዝገልጽ ሓበሬታ፡ ግጉይ’ዩ ነይሩ ብምባል ኣሪምዎ’ዩ። ይኹን እምበር፡ እቲ ማይ ከምቲ ዝነበሮ ይውሕዝ እንተሎ ብንጹር ኣይተገልጸን። ኣብ መጀመርታ ናይዚ ሰሙን፡ ኣብ መንጎ እተን ሃገራት ክካየድ ዝጸንሐ ልዝብ ብዘይፍረ ተወዲኡ’ዩ። እቲ ዘተ፡ ብሰንኪ “ዘይተቐየረ፡ ተወሳኺን ሕሉፍን ጠለባት ግብጺ” ከም ዝበርዓነ ሰበስልጣን ኢትዮጵያ ተዛሪቦም። ሚኒስተር ዜና ሱዳን፡ ፋይሳል ሳልሕ፡ እቲ ጉዳይ ብዘተ ዝመጽእ ርትዓዊ መፍትሒ የድልዮ ኣሎ ከምዝበለ ኣገልግሎት ዜና ሮይተርስ ሓቢሩ። ሱዳን ከም እትብሎ፡ ንመዓልቲ 90 ሚልዮን ኲቢክ ሜትሮ ማይ ክጎድል ጀሚሩ’ሎ። ሚኒስተር ጉዳያት ወጻኢ ግብጺ ሳመሕ ሹክሪ፡ ቅድሚ ሕጂ ኣብ ዝሃቦ መግለጺ፡ እቲ ግድብ ብዘይስምምዕ ክመልእ እንተጀሚሩ፡ “ነቲ ዘሎ ወጥሪ ብምግዳድ፡ ናብ ቅልውላዉን ግጭትን ከምርሕ ይኽእል’ዩ” ብምባል ኣጠንቂቑ ነይሩ። ሕብረት ኣፍሪቃ ነቲ ኣመሪካን ዓለማዊ ባንክን ዘይተዓወትሉ ዘተ ንምሽምጋል ጻዕርታት የካይድ ምህላዉ ይፍለጥ። እቲ ቀንዲ ዘሰሓሕብ ዘሎ ጉዳይ፡ እቲ ብልዕሊ 4 ቢልዮን ዶላር ዝህነጽ ዘሎ ግድብ፡ መዓስ፡ ብኸመይን፡ ክንደይ ዝኣክልን ማይ ክመልእን ክሕዝን ዝብል’ዩ። መዓስን በኸመይን’ዩ ክመልእ?
